पाएं अपने शहर की ताज़ा ख़बरें और फ्री ई-पेपरडाउनलोड करें
कोरोना संक्रमण के चलते IPL का 14वां सीजन फिलहाल टाल दिया गया है। BCCI के वाइस प्रेसिडेंट राजीव शुक्ला ने मंगलवार दोपहर 1.15 बजे इस बात की जानकारी दी। उन्होंने कहा कि फिलहाल टूर्नामेंट को सस्पेंड किया गया है। हम देखेंगे कि इसे आगे पूरा कराया जा सकता है, या नहीं। इस बयान से जाहिर है कि IPL के बचे हुए 31 मैच री-शेड्यूल किए जा सकते हैं। दो दिन में कई खिलाड़ियों के पॉजिटिव आने के बाद ये फैसला लिया गया है।
दो दिन में 3 टीमों के 4 खिलाड़ी, 2 कोच और 2 अन्य स्टाफ के कोरोना संक्रमित होने के बाद BCCI ने यह फैसला लिया। सोमवार को KKR के वरुण चक्रवर्ती और संदीप वॉरियर पॉजिटिव आए थे। साथ ही CSK के बॉलिंग कोच लक्ष्मीपति बालाजी के बाद मंगलवार को बैटिंग कोच माइक हसी भी कोरोना संक्रमित पाए गए। हसी ऑस्ट्रेलिया के पूर्व खिलाड़ी हैं। इसके साथ ही दो अन्य स्टाफ भी संक्रमित हुए थे। वहीं, सनराइजर्स हैदराबाद के ऋद्धिमान साहा और दिल्ली कैपिटल्स के अमित मिश्रा भी कोरोना पॉजिटिव पाए गए।
ऑस्ट्रेलिया के माइक हसी कोरोना पॉजिटिव
CSK के एक सीनियर अधिकारी ने न्यूज एजेंसी से बताया कि हसी का सैंपल दोबारा जांच के लिए भेजा गया है। पहले टेस्ट में वे संक्रमित पाए गए हैं। उनके सैंपल को कन्फर्मेशन के लिए भेजा गया है। अधिकारी ने बताया कि टीम में मौजूद विदेशी खिलाड़ी घर जाने के लिए तैयार हैं और वे BCCI की हामी और संसाधन का इंतजार कर रहे हैं। जबकि, टीम में मौजूद भारतीय खिलाड़ी घर लौट रहे हैं।
BCCI को 2 हजार करोड़ का नुकसान
IPL को टाल दिया गया है। अगर इसे पूरी तरह रद्द कर दिया जाता है तो बोर्ड को करीब 2000 करोड़ का नुकसान होगा। साथ ही इस साल भारत की मेजबानी में होने वाले टी-20 वर्ल्ड कप पर भी खतरा मंडराने लगेगा। भारत से मेजबानी छीनी जा सकती है। इससे भी BCCI को करोड़ों का नुकसान होगा।
खिलाड़ियों की सुरक्षित वापसी की पूरी कोशिश करेगा BCCI
BCCI ने अपने बयान में कहा है, ‘हमने लीग के आयोजन से लोगों में थोड़ी सकारात्मकता और उत्साह लाने की कोशिश की, लेकिन अब यह स्पष्ट है कि टूर्नामेंट को स्थगित कर दिया गया है और लीग से जुड़े तमाम लोग इस चुनौतीपूर्ण समय में अपने परिवार के पास लौटेंगे। BCCI लीग में भाग लेने वाले सभी सदस्यों की सुरक्षित वापसी के लिए अपनी क्षमता के हिसाब से सब कुछ करेगा।’
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva bho_Deva hin_Deva hin_Deva hin_Deva hin_Deva hin_Deva zho_Hant eng_Latn